Groen lig vir bevorderings in die SAPDDirk Groenewald, Renate Barnard, Dirk Hermann en Johan Kruger wat namens die Solidariteit-lede in die hof baklei het (Foto: Solidariteit) Solidariteit en die Suid-Afrikaanse Polisiediens (SAPD) het Vrydag ŉ geskiedkundige skikking bereik wat die bevordering van meer as 3 000 lede in die SAPD direk beïnvloed. Die SAPD het ingevolge die skikking toegegee dat sy huidige regstellendeaksieplan gewysig moet word na aanleiding van die onlangse konstitusionele hofuitspraak in die vakbond se saak teen die departement van korrektiewe dienste (DKD). Dit volg nadat Solidariteit gedurende April 2016 ŉ dringende interdik in die arbeidshof bekom het om die bevordering van die 3 000 SAPD-lede te stuit totdat die konstitusionele hof uitspraak gelewer het oor die regmatigheid van die DKD se regstellendeaksieplan. Volgens dr. Dirk Hermann, bestuurshoof van Solidariteit, bepaal die skikking voorts dat Solidariteit se meer as 30 individuele regstellendeaksiesake teen die SAPD ondersoek sal word met die oog op ŉ moontlike skikking. “Die skikking is vir Solidariteit en sy lede ŉ yslike stap vorentoe aangesien dit ons lede, en ander lede van minderheidsgroepe, nou meer geleentheid bied om bevorder te word as wat die geval sou wees indien die teikens van die SAPD se huidige regstelplan as maatstaf vir die toekenning van bevorderings sou gedien het,” het Hermann gesê. Die arbeidshof het reeds vroeër vanjaar bevind dat die SAPD se vorige regstelplan (2010-2014) onwettig en ongeldig is omdat dit kwotas daarstel. Volgens Hermann sou die huidige bevorderings aan die hand van ŉ soortgelyke plan geskied het. “Dit was vir ons van kritieke belang om bevorderings wat geskoei is op ’n soortgelyke plan as die een wat reeds ongeldig verklaar is, te stuit totdat ŉ meer regverdige proses beding kon word. Die skikking ontneem ons egter nie van die reg om steeds dispute namens individue, wat gedurende die bevorderings onregverdig behandel is, aanhangig te maak nie,” het Hermann bygevoeg. Kragtens die skikking sal meer as 300 individuele griewe oor niebevordering van Solidariteit-lede aan die hand van die vorige onwettige regstelplan ook nou hanteer word met die doel om ŉ moontlike skikking te bereik. Ingevolge die skikking het die SAPD voorts onderneem om Solidariteit se kommentaar oor die huidige plan en voorstelle vir die wysiging daarvan in ag te neem wanneer die plan gewysig word. “Ons word ook as rolspeler in die implementering en monitering van die plan erken,” het Hermann afgesluit.